30.6.2022
SK
Úradný vestník Európskej únie
C 251/89 Streda 15. decembra 2021
G. keďže spolupráca zločineckých skupín prekračuje hranice a etnické línie, na rozdiel od spolupráce policajných a justičných orgánov krajín západného Balkánu, ktoré naliehavo potrebujú zlepšiť svoju koordináciu; H. keďže organizované zločinecké skupiny spolupracujú so skupinami z krajín v rozšírenom európskom susedstve na činnostiach, ako sú obchodovanie s ľuďmi, prevádzačstvo, pašovanie artefaktov a pranie špinavých peňazí; I. keďže harmonizované právne rámce a ich účinné uplatňovanie, nezávislé orgány na boj proti korupcii a trestnej činnosti a skutočná politická vôľa sú kľúčom k odstráneniu organizovanej trestnej činnosti; J. keďže podľa správy UNODC s názvom Measuring Organized Crime in the Western Balkans (Meranie organizovanej trestnej činnosti na západnom Balkáne) existuje v rámci trestného stíhania a odsúdenia na západnom Balkáne tendencia zameriavať sa na nižšie postavených členov zločineckých organizácií, pričom vodcovia skupín si na západnom Balkáne častejšie užívajú beztrestnosť; K. keďže organizácie občianskej spoločnosti sa stali dôležitými zainteresovanými stranami v boji proti organizovanej trestnej činnosti a korupcii v celom regióne a zohrávajú kľúčovú úlohu najmä pri monitorovaní a hodnotení protikorupčných politík; L. keďže na lepšie navrhovanie účinných politických reakcií na organizovanú trestnú činnosť a korupciu v regióne treba ďalší výskum a spoľahlivejšie údaje o organizovanej trestnej činnosti; M. keďže vzdelávanie zohráva kľúčovú úlohu pri predchádzaní trestnej činnosti a podpore kultúry zákonnosti; N. keďže hrozba, ktorú predstavujú organizované zločinecké skupiny pochádzajúce zo západného Balkánu, sa v niektorých krajinách neprávom použila ako argument proti pristúpeniu k EÚ, a preto by sa mala náležite riešiť s cieľom ďalej pokročiť v procese pristúpenia krajín západného Balkánu k EÚ; O. keďže na splnenie kritérií členstva v EÚ musia krajiny západného Balkánu vykonať komplexné reformy v kľúčových oblastiach a dosiahnuť konkrétne výsledky v reformách súdnictva a v boji proti korupcii a organizovanej trestnej činnosti; P. keďže posilnenie právneho štátu a boj proti korupcii a organizovanej trestnej činnosti sú základnými kameňmi stratégie EÚ pre západný Balkán z roku 2018; Q. keďže z nástroja predvstupovej pomoci (IPA II) bolo vyčlenených približne 64 miliónov EUR na projekty týkajúce sa boja proti organizovanej trestnej činnosti na západnom Balkáne a z IPA II sa financovali viaceré vnútroštátne projekty a projekty zahŕňajúce viac krajín na podporu účinnejšieho výkonu spravodlivosti vo veciach organizovanej trestnej činnosti a korupcie na západnom Balkáne, a to aj prostredníctvom monitorovania súdnych konaní; keďže nástroj IPA III zahŕňa aj osobitné ciele v oblasti vytvárania účinných nástrojov na predchádzanie organizovanej trestnej činnosti, obchodovaniu s ľuďmi a s nedovolenými strelnými zbraňami, obchodovaniu s drogami a praniu špinavých peňazí a na boj proti týmto činnostiam;
Všeobecná situácia 1. zdôrazňuje, že organizovaná trestná činnosť a korupcia poškodzujú v prvom rade občanov krajín západného Balkánu, pretože narúšajú ich právo na bezpečnosť a sociálnu súdržnosť, ako aj ich dôveru v demokratický systém, vytvárajú prekážky pri demokratických reformách a brzdia prístupový proces, no súčasne majú aj potenciálne a skutočné nepriaznivé vplyvy na bezpečnosť a stabilitu členských štátov EÚ; 2. zdôrazňuje, že odopieranie európskej perspektívy krajinám západného Balkánu situáciu v oblasti organizovanej trestnej činnosti zhoršuje, a zdôrazňuje, že túto situáciu možno zlepšiť podporovaním procesu integrácie do EÚ a spoluprácou s členskými štátmi; zdôrazňuje, že boj proti organizovanej trestnej činnosti a pokrok v integrácii do EÚ sú procesmi, ktoré sa navzájom posilňujú, a preto je potrebné urýchliť proces integrácie do EÚ; 3. vyslovuje svoj názor, že prepojenie liberalizácie vízového režimu pre Kosovo s bojom proti organizovanej trestnej činnosti je kontraproduktívne, pretože izolácia podporuje trestnú činnosť; opätovne zdôrazňuje, že Kosovo splnilo všetky kritériá liberalizácie vízového režimu, a vyzýva Radu, aby bez ďalšieho odkladu zaviedla liberalizáciu vízového režimu;